ફિચે એક રિપોર્ટમાં જણાવ્યું હતું કે, સરકારે નાણાં વર્ષ 2018 માટે બેન્કોમાં 13 અબજ ડોલરની કેપિટલ સહાય કરી હતી. પરંતુ હાલમાં પૂરા થયેલા ત્રિમાસિક ગાળા દરમિયાન બેન્કોએ કરેલી ખોટમાં લગભગ આ રકમ ધોવાઈ ગઈ છે અને કેટલીક નબળી બેન્કોની ખોટ આગળ વધે તેવી સંભાવના વ્યકત કરવામાં આવી હતી. બેડ લોનની જોગવાઇને કારણે નોન પરફોમિંગ એસેટ (એનપીએ)ની ગણતરીમાં વૃધ્ધિ થઈ હતી અને તેને કારણે કામગીરી નબળી રહી હતી. લાંબા ગાળે બેન્કની કામગીરીમાં સુધારો કરવા માટે 12મી ફેબ્રુઆરીએ લેવામાં આવેલા નવા પગલાંની અવળી અસર ત્રિમાસિક ગાળા દરમિયાન જોવા મળી હતી. આ સુધારાને કારણે બેન્કોની ક્રેડિટ કોસ્ટમાં નાણાં વર્ષ 2018માં વૃધ્ધિ થઇને 4.3 ટકા રહી હતી જે આગલા વર્ષે 2.5 ટકા હતી. જ્યારે બેન્કિંગ સેક્ટરની ઓવરઓલ એનપીએ વધીને 12.1 ટકાની રહેવાની ધારણા છે જે ગત્ વર્ષે 9.3 ટકા હતી. જ્યારે કેટલીક બેન્કોની જેવી કે આઇડીબીઆઈ બેન્ક, યુકો બેન્ક અને ઇન્ડિયન ઓવરસિઝ બેન્કની એનપીએ 25 ટકા કે તેનાથી વધુ રહેતાં સરકાર હસ્તગત બેન્કોની એનપીએ 14.5 ટકાથી વધુ રહેવાની ધારણા મૂકવામાં આવે છે.